त्यसैले कुनै पनि बहानामा जनताका समस्याप्रति विमुख हुन सक्दैन, स्थानीय सरकार । मतदाताले दिएको जनादेश र कानुनले तोकेको अधिकारलाई प्रयोग गरेर नागरिकका पक्षमा यो उभिन्छ । स्थानीय तहमा दिइने सेवा र विकास–निर्माण कार्य उपकारीभन्दा अधिकारमुखी हुन्छन् । यसको स्थानीय अभ्यास मानवअधिकारको जगमा रहेर गरिन्छ । किनभने, स्थानीय लोकतन्त्र गतिशील र न्यायसंगत भएमा राष्ट्रिय राजनीतिमा पनि यसले प्रभाव पार्न सक्छ । अनि अलमल र धरमरमा परेको वर्तमान लोकतान्त्रिक गणतन्त्र स्थायी हुन सक्छ ।
